**KÖZÖS SAJTÓKÖZLEMÉNY**

**Egymillió gyermek számára javult az oktatáshoz való hozzáférés az UNICEF és az ING 10 éves partneri kapcsolata révén**

**NEW YORK, 2015. április 21. –** Az UNICEF és az ING, egy hollandiai központú banki és pénzügyi szolgáltatásokat nyújtó vállalat, ma bejelentették egy évtizedre visszanyúló partneri kapcsolatuk megújítását, amely eddig több mint 1 millió gyermeknek biztosított hozzáférést jobb minőségű oktatáshoz a világ legnehezebben megközelíthető helyein.

Az elmúlt 10 év során az ING világszerte arra ösztönözte alkalmazottait és ügyfeleit, hogy gyűjtsenek adományokat az UNICEF számára, ezzel elősegítve a gyermekek oktatáshoz való hozzáférésének javítását Brazília, Etiópia, India, Nepál és Zambia távol eső közösségeiben.

„Az ING is osztja az UNICEF mély elkötelezettségét a gyermekek és fiatalok életének és jólétének javítása iránt” – nyilatkozta Koos Timmermans, az ING banki szolgáltatásokért felelős Igazgatótanácsának tagja és alelnöke. „Közös meggyőződésünk, hogy az oktatás alapvető építőköve a gyermekek és az őket körülvevő társadalom fejlődésének. Büszkék vagyunk arra, hogy ügyfeleink és alkalmazottaink támogatásával az ING–UNICEF partnerség 1 millió hátrányos helyzetű gyermek életében hozott pozitív változást.”

A partneri kapcsolat keretében 17 000 tanár részesült képzésben, és abban is döntő szerepe volt, hogy új módszereket fejleszthessenek ki a perifériára szorult gyermekek elérésére. Az ING az egyik első befektető volt 2006-ban, amely támogatta az Alternatív Alapfokú Oktatási (ABE) Központok létrehozását, biztosítva ezzel a nagyon is szükséges oktatási lehetőségeket Etiópia pásztorkodásból élő gyermekei számára. A stratégiát mára teljes mértékben sikerült integrálni az ország oktatási rendszerébe. Nepálban szintén az ING volt az első befektető, amely 2013-ban támogatta a „Fiatalkorúak Fejlesztése és Részvétele” programot, amelynek segítségével szociális készségekhez és pénzügyi ismeretekhez segítették a fiatalokat.

A partneri együttműködés második szakasza a kamaszkorú gyermekekre fog koncentrálni. Bár az elmúlt évtizedekben a világ figyelemreméltó haladást ért el több millió gyermek helyzetének javításában – gyermekhalandóság csökkenése, az általános iskolába beíratott gyermekek számának növelése, az egészségügyi szolgáltatásokhoz való hozzáférés kiterjesztése –, túlságosan is sokakat hagytak hátra világszerte az 1,2 milliárd serdülőkorú fiatalból.

„Az UNICEF hálás az ING-nek – különösen dolgozóinak és ügyfeleinek – a gyermekek életének és jövőjének javítása iránti elkötelezettségükért” – mondta Anthonly Lake, az UNICEF igazgatója. „Izgalommal tölt el bennünket, hogy az ING-vel kötött partneri megállapodás megújítása keretében a serdülőkorú fiatalok elérésére koncentrálunk, hogy segítsünk nekik azoknak az ismereteknek és készségeknek a fejlesztésében, amelyekre szükségük van ahhoz, hogy szebb jövőt építsenek maguk, családjaik és az őket körülvevő társadalmak számára.”

Az elkövetkező három évben a megújított partneri kapcsolat célja, hogy hat országban – Indonéziában, Koszovóban, Montenegróban, Nepálban, a Fülöp-szigeteken és Zambiában – 335 000 fiatalt érjenek el, felruházva őket olyan szociális készségekkel és pénzügyi ismeretekkel, amelyek révén felnőttként a társadalom teljes értékű tagjaivá válhatnak.

###

**Megjegyzések a szerkesztőknek**

**Az UNICEF-ING partnerség eredményei**

* **Indiában** 37 622 olyan lánynak biztosítottak ingyenes utazási lehetőséget, akik számára túl messze van az iskola vagy az oda vezető út túl veszélyes, és ezért eddig nem tudtak iskolába járni. A partneri kapcsolat keretében 720 olyan oktatási központ részesült támogatásban, ahol egykori indiai gyerekmunkások részesülnek oktatásban, továbbá 3000 általános iskolának biztosítottak oktatási anyagokat és tanári továbbképzést.
* Miután új iskolákat építettek **Zambia** távoli, vidéki térségeiben, mintegy 10 000 gyermek iratkozhatott be, akiknek korábban semmilyen lehetősége nem volt iskolába járni.
* **Etiópiában** 458 Alternatív Alapfokú Oktatási Központ épült pásztorkodásból élő gyermekek számára, melynek előnyeiből több mint 50 000 gyermek részesült. Továbbá több mint 3400 segítőt képeztek a közösség tanítóiból, hogy „gyermekbarát” tanítási módszereket alkalmazzanak.

A fenti számok mögött tanárok és gyermekek egyéni történetei sejlenek fel, mint például Mohamedé, a fiatal etióp férfié, aki egészen 11 éves koráig kecskéket őrzött, amikor is lehetőséget kapott, hogy az egyik első gyerek legyen, aki beiratkozhat az ING által támogatott Alternatív Alapfokú Oktatási Központba. „Az iskola épülete botokból állt, mi pedig öten osztoztunk egy könyvön és köveken ültünk” – meséli Mohamed, a ma már 19 éves fiatalember, első iskolai élményeire visszaemlékezve. „Azóta mennyi minden változott! Jelenleg a közösségembe tartozó gyerekek már igazi iskolában ülhetnek az órákon; vannak asztalok és székek, és minden gyereknek van tankönyve. De ami a legfontosabb: a szülők most már igazán értik, hogy a gyerekeknek miért kell iskolába menni.”

**Az UNICEF:**  
A UNICEF-nél a gyermekek jogaiért és jólétéért küzdünk mindenben, amit teszünk. Partnereinkkel karöltve 190 országban és területen dolgozunk azért, hogy elköteleződésünket átültessük a gyakorlatba, kiemelt figyelmet fordítva a leginkább veszélyeztetett és hátrányos helyzetű gyermekek elérésére, minden gyermek javára, mindenhol. További információért az UNICEF-ről és munkánkról kérjük, látogasson el a [www.unicef.org](http://www.unicef.org/) honlapra.

Kövessen minket a [Twitteren](https://twitter.com/unicefmedia) és a [Facebookon](https://facebook.com/unicef)

**Az ING:**

Az ING egy szilárd európai bázissal rendelkező globális pénzintézet, amely operatív társaságán, az ING Bankon keresztül nyújt banki szolgáltatásokat, és jelentős tulajdoni hányaddal rendelkezik a tőzsdén jegyzett NN Group NV biztosítóban. Az ING Bank célja olyan szolgáltatásokat nyújtani az embereknek, amelyek révén egy lépéssel előbbre kerülhetnek az életben és az üzletben. Az ING Bank 53 000 alkalmazottja több mint 40 országban kínál lakossági és kereskedelmi banki szolgáltatásokat ügyfeleinek.

A fenntarthatóság az ING vállalati stratégiájának szerves részét képezi, aminek bizonyítéka, hogy az ING Group részvényei szerepelnek a FTSE4Good indexsorban és a Dow Jones Fenntarthatósági indexsorban (Europe és World), ahol az ING piacvezető a diverzifikált pénzügyek csoportban.

[www.ing.com](http://www.ing.com)

**További információkért vegye fel velünk a kapcsolatot:**

**UNICEF holland nemzeti bizottság**

Laura Westendorp: Tel [+31 (0) 6 16384680](tel:%2B31%20%280%29%206%2016384680), +31 (0) 70 333 93 322, [lwestendorp@unicef.nl](mailto:lwestendorp@unicef.nl)

**ING**

Carolien van der Giessen: Tel [+31 (0) 611953367](tel:%2B31%20%280%29%20611953367), [carolien.van.der.giessen@ing.com](mailto:carolien.van.der.giessen@ing.com)